
Előterjesztés
a Közgyűlés részére

Tisztelt Közgyűlés!

A közalkalmazottak jogállásáról szóló 1992. évi XXXIII. törvény (Kjt.) módosításáról szóló 2010. évi CLXXV. törvény (a továbbiakban: Kjt-t módosító törvény) módosította a Kjt. hatálya alá tartozó intézmények vezetőinek, magasabb vezetőinek kinevezési szabályait. 
A korábbi rendelkezések szerint vezetői, magasabb vezetői beosztás kinevezéssel (önálló vezetői munkakör), vezetői megbízással (közalkalmazotti kinevezés mellet vezetői megbízás), illetve munkaszerződéssel (menedzser szerződés) is létrejöhetett. 
A módosítás a kinevezett vezető jogintézményt megszüntette, a munkaszerződéssel foglalkoztatott vezetők jogállását pedig nem érintette.
A Kjt. módosítás további lényeges változása az, hogy vezetői, magasabb vezetői megbízás csak határozott időre, öt éves időtartamra adható.

A Kjt-t módosító törvény átmeneti rendelkezései szabályozzák a bevezetett módosítással ellentétes, határozatlan időre szóló vezetői, magasabb vezetői megbízások és kinevezések rendezésének szabályait, mely szerint az önálló, kinevezett vezetői, magasabb vezetői munkakörök 2011. január 1-jével, a törvény erejénél fogva, öt éves határozott időre szóló vezetői megbízássá alakulnak át. 
Továbbá lehetőséget biztosít arra, hogy a fenntartó döntése alapján 2011. január 1-je és 2011. február 28-a között a magasabb vezetői, vezetői álláshelyre pályázat kiírására kerüljön sor azzal, hogy az így létrejött magasabb vezetői, vezetői megbízással a korábban megbízott magasabb vezető, vezető vezetői megbízása megszűnik, és ezzel egyidőben a közalkalmazottat a kinevezése szerinti szakmai munkakörében kell továbbfoglalkoztatni, vagy a pályázat megnyerése esetén a közalkalmazott számára új vezetői megbízást kell adni. 

A 2009. január 1-ével hatálybalépő, a közalkalmazottak jogállásáról szóló 1992. évi XXXIII. törvény egészségügyi intézményekben történő végrehajtásáról rendelkező 356/2008. (XII.31.) Korm. rendelet (továbbiakban: Vhr.) 7. § -a értelmében a Munka Törvénykönyvéről szóló 1992. évi XXII. törvény (továbbiakban:Mt.) vezető állású munkavállalóra vonatkozó rendelkezései alkalmazásával munkaviszonyt kell létesíteni az egészségügyi ellátórendszer fejlesztéséről szóló 2006. évi CXXXII. törvény (továbbiakban: Eftv.) 13. § (1) bekezdésében említett egészségügyi szolgáltató egyszemélyi felelős vezetőjével, kivéve, ha a vezető az Eftv. 13. § (2) bekezdésében meghatározott személy. 
Az Eftv. 13. § -a értelmében annak az egészségügyi szolgáltatónak a vezetőjével kell munkaszerződést kötni, amely az Eftv. alapján 
· kötött és érvényes finanszírozási szerződéssel rendelkezik, és 
· az egészségügyi szakellátásokért általa elszámolt finanszírozási tételek éves összege eléri az 500 millió forintot.
Ez alól kivételt képeznek az egészségtudományi centrumok, az egyetemi klinikai központok és kilinikák vezetői, valamint a rektorok. 

Az Mt. 192/B.§ (2) bekezdése szerint a Kjt. hatálya alá tartozó munkáltatónál a Kjt. 22/B. §-a szerinti magasabb vezetői munkakört betöltő munkaviszonya csak pályázat alapján létesíthető. A pályázatra megfelelően alkalmazni kell a Kjt. 20/A.-20/B. §-át.

A Vhr. 4. § (1) bekezdése szerint a pályázatokat a kinevezési, megbízási jogkör gyakorlója által létrehozott eseti bizottság véleményezi.
A bizottság tagja között kell lenni
a) a kinevezési, megbízási jogkör gyakorlója által kijelölt, a betöltendő munkakör feladatait érintően szakértelemmel rendelkező - kinevezési, megbízási jogkörrel nem rendelkező - személynek,
b) a közalkalmazotti tanács tagjának, ennek hiányában a közalkalmazotti képviselőnek, és
c) a szakma szerint illetékes egészségügyben működő szakmai kamara (a továbbiakban: kamara), ennek hiányában érdekképviseleti szövetség, illetőleg egyesület képviselőjének.
A Kjt. 20/A. § (6) bekezdése szerint a legalább 3 tagú bizottságot, a pályázati határidő lejártát követő 21 napon belül kell létrehozni és összehívni. Az eseti bizottság ezen időtartam alatt személyesen meghallgatja a pályázókat, jegyzőkönyvet készít, amely tartalmazza a bizottság tagjainak az egyes pályázók alkalmasságára vonatkozó véleményét. 
A Fővárosi Közgyűlés tagjai közül kijelölt bizottsági tagok kötelesek nyilatkozni arról, hogy személyükkel kapcsolatban összeférhetetlenség nem áll fenn.
Tájékoztatom a T. Közgyűlést arról, hogy a fent említett jogszabályokban előírt bizottság tagjainak kijelöléséről és a bizottság összehívásáról szóló közgyűlési előterjesztést a Fővárosi Közgyűlés 2011. március rendes ülésére beterjesztem.  

A Kjt. 20/A.§ (4) bekezdésének értelmében a pályázati felhívást közzé kell tenni a Kormányzati Személyügyi Szolgáltató és Közigazgatási Képzési Központ (a továbbiakban: KSZK) internetes oldalán (www. budapest.hu), a helyben szokásos módon (kifüggesztésre kerül a Főpolgármesteri Hivatal ügyfélszolgálati irodáján), valamint a Vhr. 3.§ (3) bekezdés szerint az Egészségügyi Közlönyben is. 

Kérem a T. Közgyűlést, hogy a fenti jogszabályi rendelekezések értelmében engedélyezze a Jahn Ferenc Dél-pesti Kórház, a Szent Imre Kórház, az Uzsoki utcai Kórház és a Központi Stomatológiai Intézet intézményvezetői álláshelyére pályázati kiírások közzétételét. 

Az intézményvezetői álláshelyek betöltésére az 1-4. számú mellékletként csatolt pályázati felhívások közzétételét javasolom.

Határozati javaslat
A Fővárosi Közgyűlés úgy dönt, hogy:




Pályázatot ír ki a Fővárosi Önkormányzat fenntartásában működő Jahn Ferenc Dél-pesti Kórház magasabb vezetői (intézményvezetői) feladatainak ellátására az 1. sz. melléklet szerinti tartalommal.

határidő:	azonnal
felelős: 	Tarlós István



Pályázatot ír ki a Fővárosi Önkormányzat fenntartásában működő Szent Imre Kórház magasabb vezetői (intézményvezetői) feladatainak ellátására az 2. sz. melléklet szerinti tartalommal.

határidő:	azonnal
felelős: 	Tarlós István




Pályázatot ír ki a Fővárosi Önkormányzat fenntartásában működő Uzsoki utcai Kórház magasabb vezetői (intézményvezetői) feladatainak ellátására az 3. sz. melléklet szerinti tartalommal.

határidő:	azonnal
felelős: 	Tarlós István




Pályázatot ír ki a Fővárosi Önkormányzat fenntartásában működő Központi Stomatologiai Intézet magasabb vezetői (intézményvezetői) feladatainak ellátására a 4. sz. melléklet szerinti tartalommal.

határidő:	azonnal
felelős: 	Tarlós István




A közalkalmazottak jogállásáról szóló 1992. évi XXXIII. törvénynek az egészségügyi intézményekben történő végrehajtásáról szóló 356/2008. (XII. 31.) Korm. rendelet 4. § (1) bek. alapján a pályázatok véleményezését végző eseti bizottság tagjainak számát 5 főben állapítja meg.

határidő:	azonnal
felelős: 	Tarlós István

6.

felkéri a főpolgármestert, hogy a pályázatok véleményezését végző eseti bizottság megalakítása – azaz a betöltendő munkakör feladatait érintően szakértelemmel rendelkező tagjainak kijelölésével, valamint, a közalkalmazotti tanács tagjának, ennek hiányában a közalkalmazotti képviselőnek, továbbá az illetékes szakmai kamara, ennek hiányában az érdekképviseleti szövetség, egyesület képviselőjének felkérésével – és a pályázati határidő lejártát követő 21 napon belül történő összehívásáról rendelkező közgyűlési előterjesztést a Fővárosi Közgyűlés 2011. márciusi rendes ülésére terjessze be.

határidő:	döntést követő 60 nap
felelős: 	Tarlós István


7.

Felkéri a főpolgármestert, hogy az új intézményvezetők megbízására és a velük kötendő munkaszerződés megkötésére irányuló javaslatát terjessze a Közgyűlés elé.

határidő:	döntést követő 60 nap
felelős: 	Tarlós István


Határozathozatal módja: A határozatok meghozatala egyszerű szavazattöbbséget igényel.



Budapest, 2011. február „   ”


	Dr. Szentes Tamás
főpolgármester-helyettes

	Láttam:

	Sárádi Kálmánné dr.
főjegyző







mellékletek:
Pályázat a Jahn Ferenc Dél-pesti Kórház magasabb vezetői feladatainak ellátására
Pályázat a Szent Imre Kórház magasabb vezetői feladatainak ellátására
Pályázat a Uzsoki utcai Kórház magasabb vezetői feladatainak ellátására
Pályázat a Központi Stomatologiai Intézet magasabb vezetői feladatainak ellátására

